"بداية الموضوع إن شركة لايكى أنا بشتغل معاها بقالى سنتين وفى بينا عقد إلكترونى مضمونه إن الشركة تطلب منى أنا أعمل عشرين فيديو فى الشهر وأشيرهم على تطبيق لايكى والفيديوهات بتبقى عبارة عن إن أنا بغنى على الأغنية عادى وبرفق الهاشتاج الخاص بلايكى فى مقابل إنى باخد 400 دولار، وأنا فعلا ملتزمة معاهم بكده بقالى سنتين باخد المبلغ ده ممكن يقل ممكن يكتر على حسب اختيارهم للفيديوهات وبعد كده طلب منى كلا من محمد علاء ومحمد زكى فى 26/3/2020 وهما شغالين فى شركة لايكى والقائمين على الإدارة إنى أعمل إعلان على الاستورى على الانستجرام بتاعى أنزل فيه فيديو وأقول فيه اللى هما قالولى عليه بالظبط، وإن هما كانوا عايزين مجموعة من البنات عشان يشتغلوا مذيعات فى شركة لايكى وأنا فى الفيديو ده كنت بتكلم على مضمونة فى قمة الأدب، والاستورى ده أصلا بتقعد على الحساب بتاعى لمدة 24 ساعة وبتختفى بس بتفضل فى الأرشيف عندى وفى ناس كثيرة عندى عشان أنا عندى متابعين كتير، اقتصوا أجزاء من الفيديو وغير مكتملة واتفسرت بمحتوى وحش خارج عن الآداب ومش ده اللى أنا قولته لو اتسمع كل الفيديو، وأنا فوجئت إنه تم نشر ذلك المقطع وبخصوص الموضوع أنا كنت بقول فى الفيديو إنى محتاجة بنات أكبر من 18 سنة عشان يكون معاهم بطاقة وتتوثق فى الشغل فى شركة لايكى وينزل لها الفلوس عن طريق حسابها فى البنك لو ليها حساب أو البطاقة بتاعتها عن طريق البريد لو ملهاش حساب فى البنك، وأنا مجرد بس باعمل الإعلان بس هى اللى كلفتنى بيه شركة لايكى وميخصنيش حاجة تانية خالص، بس أنا فاهمة الإجراءات اللى بيعملوها بعد كده بس أنا دورى يقتصر على الإعلان بس والإجراءات إن البنت اللى عايزة تخش على لايكى تفتح لايف فى ساعة إدارة لايكى هى اللى بتحددها عشان الإدارة هى اللى بتشوف وفى اللايف البنت بتقدم نفسها وبتعرفهم على موهبتها سواء بتغنى أو بتطبخ أو بترسم أو متحاورة".